b'\n_START_ARTICLE_\nSogdijana\n_START_PARAGRAPH_\nSogdijana (staroperz. Suguda, perz. \xd8\xb3\xd8\xba\xd8\xaf - S\xc5\x8d\xc4\xa1d, gr\xc4\x8d. \xce\xa3\xce\xbf\xce\xb3\xce\xb4\xce\xb9\xce\xb1\xce\xbd\xce\xae, kineski \xe7\xb2\x9f\xe7\x89\xb9) naziv je za drevnu civilizaciju u Srednjoj Aziji sastavljenu od iranskih naroda, koja je kasnije u doba Ahemenida postala dijelom Perzijskog Carstva. Sogdijana se spominje kao 18. perzijska satrapija na Darijevim zapisima u Behistunu. Regija je imala veliku trgova\xc4\x8dku va\xc5\xbenost jer je kroz nju prolazio Put svile, zbog \xc4\x8dega je cvjetala trgovina s Kinom. Sogdijanske zemlje nikada nisu bile politi\xc4\x8dki ujedinjene, no gravitirale su prema najva\xc5\xbenijem gradu regije Samarkandu, koji se nalazi sjeverno od Baktrije. Teritorij Sogdijane danas se sastoji od modernih provincija Samarkanda i Buhare u Uzbekistanu, te dijelova Tad\xc5\xbeikistana, Kazahstana i Kirgistana.'